钦定古今图书集成/明伦汇编/宫闱典/第025卷 > 隋
## 钦定古今图书集成/明伦汇编/宫闱典/第025卷 > 隋

隋制，“皇后受群臣贺，又定谒庙之服。”

按《隋书礼仪志》：“隋中宫朝会仪如后齐。而又有皇后
受群臣贺礼，则皇后御坐，而内侍受群臣拜以入，承
令而出，群臣拜而罢。”又按志：“皇后谒庙，服褂䙱大
衣。盖嫁服也，谓之袆衣，皂上皂下。”

### 文帝开皇元年立皇后独孤氏制五辂凡从祭亲桑归宁临幸吊问则乘之

按《隋书文帝本纪》，开皇元年二月景寅，立王后独孤
氏为皇后。按《礼仪志》：开皇元年，内史令李德林奏，
“周、魏舆辇乖制，请皆废毁。”高祖从之，唯留魏太和时，
仪曹令李韶所制五辂，齐天保所遵用者，又留魏。熙
平中，太常卿穆绍议：“皇后之辂，其从祭则御金根车，
亲桑则御云母车，并驾四马，归宁则御紫罽车，游行
则”御安车，吊问则御绀罽軿车，并驾三马于后。《著令》
制五辂。皇后重翟，青质，金饰诸末。朱轮，金根朱牙；
其箱饰以重翟羽，青油𫄸朱里，通幰，绣紫帷，朱丝络
网，绣紫络带。八銮在衡，钖鞶缨十二就，金㚇方𨰿，插
翟尾，朱总。〈总以朱为之如马缨而小著马勒在两耳两镳也〉驾苍龙，受册、从
郊禖、享庙则供之。厌翟，赤质，金饰诸末，轮画朱牙；
其箱饰以次翟羽，紫油𫄸朱里，通幰，红锦帷，朱丝络
网，红锦络带；其馀如重翟，驾赤骝，亲桑则供之。翟
车，黄质，金饰诸末，轮画朱牙；其车侧饰以翟羽，黄油
𫄸黄里；通幰，白红锦帷，朱丝络网，白红锦络带；其馀
如重翟，驾黄骝，归宁则供之。诸鞶缨之色，皆从车质。
安车，赤质，金饰，紫通幰，朱里。驾四马。临幸及吊则
供之。

### 炀帝大业元年春正月壬辰立妃萧氏为皇后

按：《隋书炀帝本纪》云云。